Den fik hele armen, da Aalborg Pirates fejrede DM-guldet.

Hjemturen fra Herning var vist mildt sagt en gemytlig en af slagsen for Aalborg Pirates-spillerne, der tirsdag aften sikrede sig DM-guldet i kamp seks mod Herning Blue Fox. Humøret var i hvert faldt højt, da spillerbussen nåede frem til Gigantium. Selvom gulddrengene først var i Aalborg klokken to om natten, stod en masse inkarnerede fans klar med flag og konfettirør for at fejre DM-guldet. Tiltåbene var store, da DM-vinderne trådte ud af bussen iført guldhjelme og med medaljen om halsen. "Vi er ME-STRE-NE, vi er meeeestrene, mestrene, mestrene, mestreneeee", blev der skrålet, samtidig med der blev skålet på livet løs. Se hvordan spillerne blev mødt i videoen øverst i artiklen Opbakningen fra fansene var ifølge Pirates-målmanden meget overvældende. - Jeg havde ikke regnet med, at der var så mange fans, nu hvor klokken er to om natten, lød det fra en energisk George Sørensen. - Turen hjemad har været megafed. Vi har hygget os virkelig meget. Der har været øl ad libitum, så man kan ikke lade være med at hygge sig. Stemningen nåede i første omgang kogepunktet, da Patrick Bjorkstrand klaskede pucken i kassen fire minutter før slutfløjt, da han bragte piraterne på 3-2. En føring der skulle vise sig at holde, og som betød, at det nordjyske ishockeyhold genvandt DM-guldet. TV2 Nords reporter var med spillerne nede i omklædningsrummet, og her var det ikke til at tage fejl af, hvad DM-titlen betød for spillerne og ikke mindst træner Garth Murray, som holdt en sejrstale, hvor alle ord ikke nødvendigvis tåler en oversættelse. Se sejrstalen og fejringen i omklædningsrummet Holdet skal yderligere fejres engang på fredag i Aalborg.